স্টেশন চত্বরের নিরাপত্তা হোক বা পরিচ্ছন্নতা— সবকিছু এবার নিজের চোখেই দেখতে চান পূর্ব রেলের জিএম ঘনশ্যাম সিংহ!
হাওড়া স্টেশন জুড়ে প্রায় ৩০০টি সিসিটিভি ক্যামেরা বসানো রয়েছে। রেল সূত্রের খবর, সিসিটিভি ফুটেজ দেখার জন্য কন্ট্রোল রুম থাকলেও এবার থেকে নিজের ঘরে বসেই সব কিছু দেখতে চেয়েছেন জিএম। তাই তাঁর ঘরে বড় টিভি বসানো হয়েছে। যেখান থেকে গোটা স্টেশন চত্বরের চিত্র দেখতে পাবেন তিনি।
প্রশ্ন উঠেছে, নিরাপত্তারক্ষীরা থাকতেও কেন জিএম’কেই নজরদারি করতে হবে স্টেশনের! পূর্ব রেলের এক আধিকারিক জানান, স্টেশন চত্বরে যথেষ্ট নিরাপত্তারক্ষী থাকলেও তাঁরা ঠিকমতো কাজ করছেন কি না, তা নিজের চোখে দেখতে পাবেন জিএম। ওই আধিকারিকের দাবি, নিরাপত্তাকর্মীরা যখন জানবেন যে তাঁরা জিএমে’র ক্যামেরা-নজরের আওতায় রয়েছেন, তখন তাঁরা নিজেদের দায়িত্বের প্রতি আরও সচেতন হবেন। 
সিসিটিভি ক্যামেরার মাধ্যমে স্টেশন চত্বর কে অপরিষ্কার করছে, তা-ও দেখা হবে। রেল সূত্রের খবর, যদি ফুটেজে কোনও যাত্রীকে স্টেশনে আবর্জনা ফেলতে দেখা যায়, পত্রপাঠ ডিআরএম কন্ট্রোল রুমে খবর যাবে। সেখান থেকে বার্তা পাঠানো হবে প্ল্যাটফর্মে থাকা কর্মীদের। তাঁরা ওই যাত্রীকে পাকড়াও করে জরিমানা করবেন। এ বিষয়ে পূর্ব রেলের মুখ্য জনসংযোগ আধিকারিক রবি মহাপাত্র বলেন, ‘‘কেউ স্টেশন চত্বর নোংরা করলে ৫০০ টাকা জরিমানা হবে।’’